Paetongtarn Shinawatra

Paetongtarn Shinawatra (; 21. elokuuta 1986 Bangkok, Thaimaa) on thaimaalainen poliitikko, josta tuli elokuussa 2024 Thaimaan pääministeri. Hän maan historian nuorin pääministeri ja toinen nainen pääministerinä. Paetongtarn tulee vaikutusvaltaisesta suvusta, ja hänen isänsä on entinen pääministeri Thaksin Shinawatra. Paetongtarn aloitti uransa Shinawatran suvun yritysten johtotehtävissä, mutta hän tuli vuonna 2021 mukaan politiikkaan Pheu Thai -puolueessa.
Nuoruus ja opiskelu.
Paetongtarn Shinawatra syntyi 1986 Bangkokissa vaikutusvaltaiseen sukuun. Hän oli Thaksin Shinawatran ja Potjaman Damapongin kolmas lapsi, ja hänen isästään Thaksinista tuli myöhemmin Thaimaan pääministeri.
Paetongtarn opiskeli politiikan tutkimusta konservatiivisessa Chulalongkornin yliopistossa, kun hänen isänsä syöstiin vallasta. Paetongtarn kertoi myöhemmin, että hänen isäänsä vastustaneet opiskelijakollegat kohtelivat häntä vihamielisesti. Paetongtarn muutti Britanniaan ja opiskeli siellä Surreyn yliopistosta hotellijohtamisen maisteriksi.
Ura.
Paetongtarn toimi valmistuttuaan Shinawatran suvun yrityksissä erilaisissa johtotehtävissä. Hän oli vuonna 2024 Rende Developmentin hotellitoimien toimitusjohtaja. Hän oli samana vuonna myös SC Asset Corporationin suurin osakkeenomistaja 28,5 prosentin osuudellaan. Osakkeiden arvo oli noin 150 miljoonaa dollaria.
Paetongtarn liittyi 2021 Pheu Thai -puolueeseen. Hänet valittiin tuolloin puolueen innovaatioiden ja osallistamisen komitean johtoon. Paetongtarnista tehtiin Thaimaan vuoden 2023 parlamenttivaaleihin yksi puolueen kolmesta pääministeriehdokkaasta, ja myöhemmin samana vuonna hänestä tuli puolueen puoluejohtaja.
Parlamenttivaalit voittaneen Phak Kao Klai -puolueen johtaja Pita Limjaroenrat ei onnistunut muodostamaan hallitusta, koska konservatiivit vastustivat hänen progressiivisia uudistussuunnitelmiaan. Pääministeriksi nousi elokuussa Pheu Thain Srettha Thavisin.
Srettha erotettiin pääministerin paikalta vain oltuaan vain vajaan vuoden pääministerinä. Pheu Thai valitsi elokuussa 2024 hänen seuraajakseen Paetongtarnin, josta tuli Thaimaan nuorin pääministeri ja toinen nainen pääministerinä. Hän on myös Shinawatran klaanin neljäs pääministeri. Häntä ennen virassa ovat olleet hänen isänsä Thaksin, tätinsä puoliso Somchai Wongsawat ja tätinsä Yingluck Shinawatra.
Kuningas Maha Vajiralongkorn asetti Paetongtarnin pääministeriksi 18. elokuuta 2024. Tämä on luvannut pääministerinä jatkaa edeltäjänsä taloudellisia uudistuksia sekä taistella huumekauppaa vastaan ja edistää terveydenhoitojärjestelmää sekä sukupuolten välistä tasa-arvoa.
Thaimaan perustuslaillinen tuomioistuin erotti äänin 6–3 Paetongtarnin 29. elokuuta 2025, koska katsoi hänen rikkoneen pääministerin eettisiä standardeja. Syynä oli Paetongtarnin ja Kambodžan entisen pääministeri Hun Senin käymä puhelinkeskustelu. Puhelussa Paetongtarn oli mm. kritisoinut Thaimaan asevoimia ja kutsunut Hunia sedäksi. Lisäksi puhelu tuli julki aikana, jolloin Thaimaan ja Kambodžan välit olivat historiallisen kireät. Vain tunteja oikeuden päätöksen jälkeen entinen hallituskumppani Bhumjaithai ilmoitti, että se on valmis muodostamaan uuden hallituksen, jonka pääministerinä toimisi Anutin Charnvirakul. Puolueen mukaan sillä oli parlamentin enemmistön tukeen vaadittava määrä ääniä. Erottamisen jälkeen virkaa tekevänä pääministerinä aloitti Suriya Juangroongruangkit.